Kom ons bly om te bou! - Solidariteit WêreldSolidariteit Wêreld
Tuis › Nuuskantoor › Kom ons bly om te bou!
Kom ons bly om te bou!
Donderdag | 10 Oktober | 2019
"Soek in die verlede wat goed en edel is en bou daarop die toekoms." – Paul Kruger, voormalige president van die Zuid-Afrikaanse Republiek van 1883 tot 1900
Vry, veilig en voorspoedig! – Ons is hier om te #BouOmTeBly
Vandag is nie net Paul Kruger se verjaarsdag nie. Dit is ook nie net die dag waarop die reën gaan kom soos wat die bygeloof dit het nie. Vandag is die dag waar daar geplant word in die wete dat dit gaan reën en dat daar hoop is vir 'n vry, veilige en voorspoedige toekoms!
Die Solidariteit Beweging het vandag 'n toekomsberaad gehou waar hulle onder meer planne bekendgemaak het vir tot en met 2030.
Die beraad, wat daarop fokus om 'n toekoms te beplan en te skep vir die volgende geslag jong Afrikaners en Afrikaanssprekendes, bied antwoorde op vrae wat jongmense tans uit onsekerheid en wanhoop vra. Dit is nie vreemde vrae wat gevra word nie, maar vrae wat gehoor moet word en waarop die Solidariteit Beweging antwoorde wil bied.
"Wat doen julle?" Dit is die vraag wat talle mense, jonk en oud, tans vra terwyl hulle vervreemd voel in 'n land waar die regering tans namens hulle besluit oor hul toekoms. Dit beteken egter nie dat ons terugverlang na die verlede nie want ons leef vir vandag, maar beplan en werk vir die toekoms.
Dit is 'n feit dat daar struikelblokke is en dat daar baie mense is wat tans op die uitkyk is na ander geleenthede in die buiteland. Dit is juis waarom die Solidariteit Beweging 'n netwerk ontwikkel waarby elke persoon kan inskakel deur instellings soos Solidariteit se NetWerk van Werk, AfriForum se veg-en-bou-plan en deur ander instellings soos Helpende Hand wat geleenthede skep vir jong studente deur die Studiefondssentrum. Die netwerk sluit ook wêreldklas- opleidinginstellings soos Akademia en Sol-Tech in wat gehalte-onderrig in Afrikaans aanbied en die Skoleondersteuningsentrum se 30 onafhanklike skole wat teen 2030 in ankerdorpe in Suid-Afrika gevestig sal word. Hoe dan anders as om te glo dat waar daar 'n wil is, is daar 'n weg!
Flip Buys, voorsitter van die Solidariteit Beweging, beklemtoon dat die Solidariteit Beweging se planne uit selfdoen en selfbestuur bestaan.
"Planne moenie van die regering afhang nie, maar van onsself, anders is dit slegs 'n wenslys." – Flip Buys, voorsitter van die Solidariteit Beweging
Terwyl Flip Buys die regering openlik kritiseer oor talle mislukkings oor die afgelope 25 jaar, vra hy ernstige vrae oor waarom lande wat voorheen baie armer was as 'n voorheen florerende Suid-Afrika, in 2019 in 'n veel beter ekonomiese posisie is as Suid-Afrika. 'n Klein land soos Mauritius se werkloosheidsyfer het die afgelope paar jaar met 65% afgeneem. Buys noem ook dat dit beter gaan met 'n arm land soos Ethiopië en dat die land se nasionale lugredery tans die beste redery in Afrika is, terwyl die eens trotse SAL sukkel en daar sprake is dat Ethiopian Airlines 'n deel van SAL wil koop.
Dié lande het ook probleme, maar die verskil is dat hulle aan oplossings werk. Die Suid-Afrikaanse regering doen die teenoorgestelde deur probleme te soek waar daar oplossings gebied word.
Die Solidariteit Beweging is deel van hierdie einste oplossing en bied meer deur selfbestuur en selfdoen, alles sonder die hulp of inmenging vanaf die staat. Hoe minder staat, des te beter die oplossing!
Dalk het jy kinders of dalk gee jy om oor kinders of jongmense, selfs vriende of familie of die kinders van mede-Suid-Afrikaners, en jy gee om want ons almal is deel van 'n gemeenskap waar daar 'n behoefte is om 'n toekoms te skep waarin ons kinders veilig kan grootword en waar hulle vir hulself 'n toekoms kan skep.
"Die Afrikaner het 'n geskiedenis van veerkragtigheid. Ná elke krisis het die Afrikaner ook teruggebons. Gaan ons die eerste geslag wees wat nie terugbons nie? Wat nie 'n roepingsbesef het nie? Wat nie besef dat die Here vir ons 'n opdrag vir 'n spesifieke tyd en op 'n spesifieke tyd gee nie?" – Dirk Hermann, bestuurshoof van Solidariteit
Die Solidariteit NetWerk moet toesien dat die Solidariteit-ledegemeenskap, die Afrikaner-kultuurgemeenskap en die Afrikaanse taalgemeenskap vry, veilig en voorspoedig in die werkplek is.
Afrikaners se groot uitdaging is nie hul klein getalle nie, maar hul yl verspreiding. Groter konsentrasie is nodig. Dertig dorpe is geïdentifiseer waarheen Afrikaners natuurlikerwys trek.
Konsentrasie op plekke en instellings maak dit moontlik om gemeenskapsoplossings vir skole, opleiding, veiligheid, werk, kultuur, maatskaplike en munisipale dienste en nog meer te vind.
Die Vierde Industriële Rewolusie en die veerkragtigheid van Afrikaanse jongmense gaan antwoorde bring op vrae waarvoor daar nie voorheen antwoorde was nie.
Die wettige belastingprotesveldtog, asook die stryd teen die misbruik van pensioengeld en die Nasionale Gesondheidsversekering, gaan verskerp word.
Werkende mense gaan nou ook volgens beroepsgildes georganiseer word. Gildes gaan jongmense help om die mark te betree, gaan netwerke vorm, gaan help met opleiding en gaan opstaan vir die belange van die beroep. Teen 2030 gaan 'n reuse-netwerk van beroepsgildes rondom Solidariteit gevestig wees.
Die Skoleondersteuningsentrum moet saam met vennote sorg dra dat daar in 2030 steeds wêreldklas bekostigbare Afrikaanse onderwys is. AfriForum help om die regte van skole te beskerm. Projekte soos Dink of Sink help met die ontwikkeling van kinders se kritiese denke.
Solidariteit Jeug help jongmense om gereed en voorbereid te wees om die arbeidsmark te betree en om in die mark geplaas te word. AfriForum Jeug wil vervreemding teenwerk en 'n plek bied waar jongmense soos eersteklasburgers voel.
Akademia gaan sy studiesentrums landswyd uitbrei en tussen 30 en 40 nuwe grade akkrediteer. 'n Nuwe kampus, wat 6 000 studente gaan huisves, gaan teen 'n koste van meer as R1,5 miljard gebou word. Die eerste studente wat lesings op die kampus sal kan bywoon, sal reeds in 2021 op 'n tussentydse kampus kan begin klasloop.
Sol-Tech het reeds 1 200 studente in die onderskeie fases van opleiding wat tans vir sewe ambagte voorsiening maak. 'n Nuwe kampus en koshuise gaan teen 'n bedrag van R300 miljoen gebou word. Sol-Tech se kapasiteit gaan verdubbel en sy opleidingsaanbod gaan vergroot.
Die groot bouprojekte word deur die nuwe eiendomsmaatskappy, Kanton, aangepak. Kanton bou lewensruimtes vir Afrikaans en vind 'n vennootskap tussen kultuur en kapitaal. Beleggers gaan goeie kulturele en finansiële opbrengste kry.
Veiligheid is en gaan 'n groot brandpunt tot 2030 bly. Nuwe tegnologie bring nuwe antwoorde vir veiligheid. AfriForum ontwikkel 'n omvattende beveiligingsantwoord. Tot 2030 gaan buurtwagte tot 200 uitbrei en die getal geregistreerde buurtwaglede tot 20 000. 'n Nuwe sekerheidsmaatskappy word ook gevestig.
Teen 2030 gaan Helpende Hand-takke van 150 tot 190 aangroei. Ondersteuners gaan van 40 000 tot 60 000 toeneem. Die getal Helpende Hand-winkels gaan van 50 tot 80 toeneem. Die getal maatskaplike werkers gaan van 10 tot 30 vermeerder.
Kulturele selfvertroue is van kritieke belang vir die Solidariteit Beweging. Die FAK speel 'n uiters belangrike rol in dié verband. 'n Gebalanseerde weergawe van die Afrikaner se geskiedenis word aangebied. Dit word nie verromantiseer nie, maar dit word ook nie gekriminaliseer nie.
Gesonde rasseverhoudinge en wedersydse erkenning en respek vir mekaar is deurslaggewend. Die uitreik na ander gemeenskappe soos met die Nkandla-gemeenskap en samewerking met die Zoeloe-koning, sal verder uitgebrei word.
S-leer is verantwoordelik vir lewenslange leer. Dit plaas mense op die voorpunt van die kennisgolf. Daar word beplan om teen 2030 honderd kursusse in verskeie vaardighede aan te bied.
'n Bedrag van R8 miljard gaan oor die volgende 10 jaar gemobiliseer word om al die groot projekte van die 2030-blyplan te finansier.
AfriForum se omgewingsake aanvaar verantwoordelikheid om die reg op 'n skoon en gesonde omgewing te laat realiseer. Dit sluit in om as waghond vir watergehalte op te tree en om te help met rioolsuiweringswerke en afvalbestuur.
Die plan is 'n gemeenskapsplan. Hoe meer gemeenskap en hoe minder staat, hoe meer vryheid is daar. Selfverantwoordelikheid beteken die toekoms is jou verantwoordelikheid. Dít is bevrydend.
Internasionale skakeling van die Solidariteit Beweging gaan na 'n nuwe vlak gevoer word. Die afgelope vyf jaar is groot sukses in Europa, die VSA en Australië behaal. Die fokus is op steun- en fondswerwing.
Die Solidariteit 2030-blyplan is 'n gemeenskapsplan. Al die instellings wat daarby betrokke is, is bloot voertuie. Dit is egter die gemeenskap wat dit moet bestuur. Die Solidariteit Beweging se krag is verbondenheid aan mekaar.
Daarom raai die Solidariteit Beweging jou aan om op vele vlakke betrokke te raak en by te dra – al is dit net 'n bietjie. Wees 'n vrywilliger, sluit aan, begin jou eie patrollie of buurtwag met die hulp en opleiding vanaf AfriForum.
Ander maniere om betrokke te raak is om 'n studiefonds te begin waar jy die toekoms van Suid-Afrika in die regte rigting kan stuur, om 'n Virseker-polis uit te neem of om jou swaar verdiende geld by Kanton te belê.
Jy kan 'n vriend of ambassadeur wees! Werf jou vriende, lees gerus Maroela Media en luister na jou gemeenskapradiostasie.
Neem deel aan gesprekke, al is dit op sosiale media. Lewer kritiek waar dit nodig is, maar gee ook krediet waar dit toekom. Moenie modder gooi nie en bou brûe na ander gemeenskappe in Suid-Afrika. Leer om medeburgers se taal te praat en maak 'n verskil!
SMS die woord BOU na 34802 om saam te bou aan jou kinders se toekoms of besoek die volgende skakel vir meer inligting – http://boufonds.solidariteit.co.za/bou-om-te-bly/